Σκοπός Ο κανονισμός θεσπίζει τον Οργανισμό της Ευρωπαϊκής Ένωσης για την Κατάρτιση στον Τομέα της Επιβολής του Νόμου (ΕΑΑ), σκοπός του οποίου είναι η κατάρτιση των λειτουργών επιβολής του νόμου (το προσωπικό της αστυνομίας, των τελωνείων και άλλων συναφών υπηρεσιών) που έχουν καθήκοντα σχετικά με τα ακόλουθα: την πρόληψη και την καταπολέμηση σοβαρών μορφών εγκληματικότητας, της τρομοκρατίας και μορφών εγκληματικότητας που θίγουν τα κοινά συμφέροντα τα οποία καλύπτονται από πολιτική της Ευρωπαϊκής Ένωσης (ΕΕ) (π.χ. αθέμιτη χρήση κονδυλίων της ΕΕ)· τη διαχείριση κρίσεων και τη δημόσια τάξη, ειδικότερα την αστυνόμευση συμβάντων μείζονος σημασίας. Αντικαθιστά και καταργεί την απόφαση 2005/681/ΔΕΥ του Συμβουλίου, με την οποία αρχικά ιδρύθηκε η Ευρωπαϊκή Αστυνομική Ακαδημία (ΕΑΑ). Στόχοι Δίνοντας ιδιαίτερη έμφαση στον από κοινού σεβασμό και στην κατανόηση των ανθρώπινων δικαιωμάτων και των θεμελιωδών ελευθεριών στο πλαίσιο της επιβολής του νόμου, κύριος στόχος της ΕΑΑ είναι η υποστήριξη, η ανάπτυξη, η εφαρμογή και ο συντονισμός της κατάρτισης των λειτουργών επιβολής του νόμου. Συγκεκριμένα: υποστηρίζει τις χώρες της ΕΕ στην παροχή κατάρτισης με σκοπό την ενίσχυση της ενημέρωσης και της εξοικείωσης με: την εφαρμογή και χρήση των διεθνών και ευρωπαϊκών νομικών πράξεων στον τομέα της συνεργασίας για την επιβολή του νόμου, τη λειτουργία και τον ρόλο των οργάνων της ΕΕ όπως της Ευρωπόλ και της Eurojust, τις αστυνομικές και τις δικαστικές πτυχές της συνεργασίας για την επιβολή του νόμου και τις πρακτικές γνώσεις σχετικά με την πρόσβαση σε διαύλους ανταλλαγής πληροφοριών· υποστηρίζει τις χώρες της ΕΕ μετά από αίτησή τους, μέσω κατάρτισης για την επιβολή του νόμου, στην ανάπτυξη περιφερειακής και διμερούς συνεργασίας μεταξύ των χωρών της ΕΕ, των οργάνων της ΕΕ και τρίτων χωρών· διαθέτει ένα δίκτυο εθνικών ιδρυμάτων κατάρτισης λειτουργών επιβολής του νόμου για να υποστηρίζει και να βρίσκεται σε επαφή με την εθνική μονάδα σε κάθε χώρα της ΕΕ· αναπτύσσει, υλοποιεί και συντονίζει την κατάρτιση σχετικά με συγκεκριμένα ποινικά θέματα και θέματα αστυνόμευσης· καταρτίζει και συμβάλλει στη βελτίωση και στην ανταλλαγή βέλτιστων πρακτικών μάθησης. Καθήκοντα Τα κύρια καθήκοντα της ΕΑΑ είναι τα εξής: η εκπόνηση αναλύσεων πολυετών αναγκών κατάρτισης και η κατάρτιση προγραμμάτων μάθησης· η υποστήριξη, η ανάπτυξη, η υλοποίηση και ο συντονισμός δραστηριοτήτων κατάρτισης και προϊόντων μάθησης, όπου περιλαμβάνονται: προγράμματα ανταλλαγών και αποσπάσεων καθώς και επισκέψεις μελέτης στο πλαίσιο της κατάρτισης στον τομέα της επιβολής του νόμου, κύκλοι μαθημάτων, σεμινάρια, διασκέψεις καθώς και διαδικτυακές δραστηριότητες, δραστηριότητες ηλεκτρονικής μάθησης και άλλες καινοτόμες και προηγμένες δραστηριότητες, κοινά προγράμματα κατάρτισης στον τομέα της επιβολής του νόμου σχετικά με συγκεκριμένα θέματα με ευρωπαϊκή διάσταση, ενότητες κατάρτισης, διαρθρωμένες σε διαδοχικά στάδια ή προσαρμοσμένες στα επίπεδα πολυπλοκότητας των δεξιοτήτων που καλείται να διαθέτει η ομάδα εκπαιδευομένων στην οποία απευθύνονται, οι οποίες επικεντρώνονται σε μια συγκεκριμένη γεωγραφική περιοχή, σε ένα συγκεκριμένο θεματικό πεδίο εγκληματικής δραστηριότητας ή σε μια συγκεκριμένη ομάδα επαγγελματικών δεξιοτήτων· η ανάπτυξη, η υλοποίηση και ο συντονισμός της κατάρτισης που αποσκοπεί στην υποστήριξη των χωρών της ΕΕ και των οργάνων της ΕΕ κατά την κατάρτιση των λειτουργών επιβολής του νόμου ώστε να συμμετέχουν σε αποστολές της ΕΕ και σε δραστηριότητες ανάπτυξης ικανοτήτων επιβολής του νόμου σε τρίτες χώρες· η προώθηση της αμοιβαίας αναγνώρισης της κατάρτισης στον τομέα της επιβολής του νόμου στις χώρες της ΕΕ· η προώθηση της αναγνώρισης από τις χώρες της ΕΕ του ρόλου της κατάρτισης η οποία παρέχεται σε επίπεδο ΕΕ λαμβάνοντας δεόντως υπόψη την αρχή της επικουρικότητας. Δομή και έδρα Με έδρα τη Βουδαπέστη, η ΕΑΑ διοικείται από: ένα διοικητικό συμβούλιο, το οποίο απαρτίζεται από έναν εκπρόσωπο από κάθε χώρα της ΕΕ και από έναν εκπρόσωπο από την Ευρωπαϊκή Επιτροπή· έναν εκτελεστικό διευθυντή με θητεία τεσσάρων ετών. Όπου κρίνεται σκόπιμο, η ΕΑΑ μπορεί να λαμβάνει συμβουλές σχετικά με τις επιστημονικές πτυχές του έργου της από μια ανεξάρτητη επιστημονική επιτροπή κατάρτισης. Δημοσιονομικά Κάθε έτος, η ΕΑΑ καταρτίζει έναν προϋπολογισμό ο οποίος είναι ισοσκελισμένος ως προς τα έσοδα και τις δαπάνες. Ο εκτελεστικός διευθυντής καταρτίζει σχέδιο κατάστασης προβλεπόμενων εσόδων και δαπανών και ένα οργανόγραμμα το οποίο εξετάζει το διοικητικό συμβούλιο. Προγράμματα εργασιών Έως τις 30 Νοεμβρίου κάθε έτους η ΕΑΑ εγκρίνει ένα έγγραφο που περιλαμβάνει το πολυετές και ετήσιο πρόγραμμα εργασίας.